Source: https://ficek.sk/pojednavanie-o-rozvode-iny-termin-13178
Timestamp: 2020-01-17 16:02:20+00:00
Document Index: 11668751

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ']

[2020] Pojednávanie o rozvode - iný termín | Právna Poradňa
Odpovedané dňa: 11. 9. 2015
Otázka: Pojednávanie o rozvode - iný termín
Dobrý deň, píšem v mene môjho brata, ktorý sa ide rozvádzať. Brat pracuje v Anglicku, s manželkou sa dohodli na rozvode, ona podala žiadosť v auguste, kedy bol aj brat na Slovensku. Momentálne je zasa v zahraničí a tento týždeň mu už prišlo predvolanie na súd s tým, že termín pojednávania je už 7. október. On je z toho zaskočený, tak rýchlo to neočakával, plánoval prísť na Slovensko až vo februári, keď majú deti jarné prázdniny (chodieva 2x do roka domov). Nemá zatiaľ ani vyhliadnutého právnika, momentálne nemá ani dosť financií a takto na diaľku si vybaviť právnika je pre neho problém. Chcela by som preto poprosiť o radu, ako v takýchto prípadoch postupovať - má odpovedať na predvolanie s tým, že žiada o iný termín - ten určí súd alebo môže požiadať o termín, ktorý mu vyhovuje? Za odpoveď vopred ďakujem.
Odpoveď: Pojednávanie o rozvode - iný termín
Dobrý deň, uvádzate, že sa brat s manželkou dohodli na rozvode. Neuviedli ste , či sa dohodli aj o úprave práv a povinností rodičov k maloletým deťom na čas po rozvode. Váš brat má dve možnosti:
1/ môže požiadať súd o odročenie pojednávania. V odročení treba uviesť najmä dôvod nemožnosti zúčastniť sa na pojednávaní, tiež deň keď sa dozvedel o tom, že sa nebude môcť zúčastniť pojednávania, aby súd mohol posúdiť či to oznámil bez zbytočného odkladu po tom ako sa o dôvodoch dozvedel. Vzhľadom na to, že sa konanie týka maloletých detí, súd musí takéto konania rozhodnúť čo najskôr (ak by aj požiadal o odročenie, súd by pravdepodobne nariadil skorší termín než február 2016).
2/ môže však na súd poslať i list, v ktorom uvedie, že súhlasí s rozhodnutím vo veci bez jeho prítomnosti. Je potrebné špecifikovať i dôvod, prípadne opísať skutkový stav Vášho brata (t.j. dohodli sa, pracuje v Anglicku, nevie si vybaviť voľno...) Nakoľko sa na rozvode dohodli a pravdepodobne sa dohodli aj na úprave práv a povinností rodičov k deťom na čas po rozvode, na pojednávaní sa nič zvláštne neudeje a súd ich manželstvo rozvedie a dohodu rodičov schváli, ak neodporuje zákonu.